​របាយការណ៍៖ ការ​ប្រែប្រួល​អាកាសធាតុអាចបណ្តាលឲ្យអូស្ត្រាលីបាត់បង់ទឹកប្រាប់រាប់ពាន់លានដុល្លារ
ផលប៉ះពាល់​ផ្នែក​ហរិញ្ញវត្ថុ​ដោយសារតែ​ភ្លើង​ឆេះ​ព្រៃ គ្រោះ​ទឹក​ជំនន់ គ្រោះ​រាំងស្ងួត និង​ការ​កើន​ឡើង​នៃ​កម្រិត​ទឹក​សមុទ្រ ដែល​ផ្សារ​ភ្ជាប់​ទៅ​នឹង​ការ​ប្រែប្រួល​អាកាសធាតុ​ អាច​នឹង​កើន​ឡើង​ខ្លាំង អាច​នឹង​ប៉ះពាល់​ដល់​សេដ្ឋកិច្ច​អូស្ត្រាលី​ក្នុង​ទឹក​ប្រាក់​រហូត​ដល់​ ៧៦ ពាន់​លាន​ដុល្លារ​ជា​រៀងរាល់​ឆ្នាំ​។
ទីក្រុងស៊ីដនី អូស្ត្រាលី — ប្រទេសអូស្ត្រាលីកំពុងបរាជ័យក្នុងការទប់ទល់នឹងការគំរាមកំហែងដែលកំពុងតែកើនឡើងកើតចេញពីអាកាសធាតុខុសប្រក្រតីហួសហេតុ នៅពេលកម្តៅផែនដីធ្វើឱ្យកើនហានិភ័យនៅក្នុងតំបន់ដែលពីមុនត្រូវបានគេចាត់ទុកថាជាកន្លែងមានសុវត្ថិភាព នេះបើយោងតាមរបាយការណ៍ថ្មីមួយ។ ប្រទេសអូស្ត្រាលីគឺជាដែនដីមួយដែលមានភាពស៊ាំនឹងហេតុការណ៍ធម្មជាតិខុសប្រក្រតីហួសហេតុ។ ប្រទេសនេះស្ថិតក្នុងទ្វីបស្ងួតហួតហែងបំផុតនៅក្នុងពិភពលោក ដែលមិនអាចរស់នៅបាន។ នៅក្នុងទ្វីបនេះ គ្រោះរាំងស្ងួតអាចមានរយៈពេលរហូតដល់រាប់ឆ្នាំ។ ភ្លើងឆេះព្រៃ Black Summer នៅក្នុងឆ្នាំ ២០១៩-២០២០ គឺជាហេតុការណ៍ដ៏តានតឹងបំផុតមិនដែលធ្លាប់មានមុននៅក្នុងកំណត់ត្រាប្រវត្តិសាស្ត្រ។ រលកកម្តៅក៏ជាគ្រោះធម្មជាតិដ៏ប្រល័យនៅក្នុងប្រទេសនេះផងដែរ។ របាយការណ៍ថ្មីមួយចេញផ្សាយដោយក្រុមប្រឹក្សាអាកាសធាតុដែលជាអង្គការឯករាជ្យមិនស្វែងរកប្រាក់ចំណេញបានលើកឡើងថា ការចំណាយក្នុងការទប់ទល់នឹងអាកាសធាតុខុសប្រក្រតីហួសហេតុនៅក្នុងប្រទេសអូស្ត្រាលីស្ទើរតែកើនឡើងទ្វេដងចាប់តាំងពីទសវត្សរ៍ឆ្នាំ ១៩៧០ មក។ វាគឺជាការព្រមានថា ផលប៉ះពាល់ផ្នែកហរិញ្ញវត្ថុដោយសារតែភ្លើងឆេះព្រៃ គ្រោះទឹកជំនន់ គ្រោះរាំងស្ងួត និងការកើនឡើងនៃកម្រិតទឹកសមុទ្រ ដែលផ្សារភ្ជាប់ទៅនឹងការប្រែប្រួលអាកាសធាតុអាចនឹងកើនឡើងខ្លាំង ដែលអាចនឹងប៉ះពាល់ដល់សេដ្ឋកិច្ចអូស្ត្រាលីក្នុងទឹកប្រាក់រហូតដល់៧៦ ពាន់លានដុល្លារជារៀងរាល់ឆ្នាំរហូតដល់ឆ្នាំ ២០៣៨។ លោក Robert Glasser គឺជាអតីតអ្នកតំណាងពិសេសសម្រាប់ការកាត់បន្ថយហានិភ័យគ្រោះមហន្តរាយរបស់អគ្គលេខាធិការអង្គការសហប្រជាជាតិ។ លោកនិយាយថា អូស្ត្រាលីត្រូវតែធ្វើការផ្លាស់ប្តូរជាមូលដ្ឋានក្នុងការរៀបចំផែនការអភិវឌ្ឍន៍ថ្មីៗ។ លោក Robert Glasser បានថ្លែងក្នុងន័យដើមថា៖ «យើងនឹងសាងសង់ផ្លូវ និងផ្ទះក្នុងចំនួនស្មើគ្នានៅក្នុងតំបន់គ្រោះទឹកជំនន់ និងតំបន់ដែលមានគ្រោះថ្នាក់ពីភ្លើងឆេះព្រៃខ្លាំងក្លា ហើយនៅពេលគ្រោះថ្នាក់ទាំងនោះកើតមានឡើង ការបំផ្លិចបំផ្លាញគឺមានច្រើនខ្លាំងណាស់។ មូលហេតុទី២ ដែលមានកាន់តែមានសារៈសំខាន់ គឺការប្រែប្រួលអាកាសធាតុ ដោយសារតែឥឡូវនេះ យើងកំពុងមើលឃើញថា ទីកន្លែងដែលប្រឈមនឹងគ្រោះថ្នាក់ទាំងនេះកំពុងមានការផ្លាស់ប្តូរ ភាពញឹកញាប់ និងកម្រិតធ្ងន់ធ្ងរនៃគ្រោះថ្នាក់កំពុងតែកើនឡើងដោយសារការប្រែប្រួលអាកាសធាតុ។ ដូច្នេះអ្នកបូកកត្តាទាំងពីរនេះបញ្ចូលគ្នា ហើយយើងនឹងឃើញពីការទស្សន៍ទាយនៃផលប៉ះពាល់ដែលកើនឡើង»។ ឆ្នាំ ២០២០ បានចាប់ផ្តើមជាមួយនឹងភ្លើងឆេះព្រៃដ៏សន្ធោសន្ធៅ និងបញ្ចប់ទៅវិញជាមួយនឹងគ្រោះទឹកជំនន់។ ឆ្នាំ ២០២០ ក៏ជាឆ្នាំក្តៅបំផុតទី ៤ នៅក្នុងប្រទេសអូស្ត្រាលី ដែលត្រូវបានគេកត់ត្រា ខណៈដែលឆ្នាំ ២០១៩ គឺជាឆ្នាំក្តៅបំផុត និងស្ងួតបំផុតដែលធ្លាប់ត្រូវបានគេកត់ត្រាកន្លងមក។ ទោះបីជាកម្រិតនៃការបញ្ចេញឧស្ម័នផ្ទះកញ្ចក់សម្រាប់មនុស្សម្នាក់ៗក្នុងអូស្ត្រាលីស្ថិតក្នុងចំណោមប្រទេសដែលមានកម្រិតខ្ពស់បំផុតនៅក្នុងពិភពលោកក្តី ក៏រដ្ឋាភិបាលនៅតែទទូចថា គោលនយោបាយបរិស្ថានរបស់ខ្លួនជាគោលនយោបាយដែលមានការទទួលខុសត្រូវ។ ធ្យូងថ្មផលិតបានអគ្គិសនីប្រមាណ៧០%នៅក្នុងប្រទេសអូស្ត្រាលី ប៉ុន្តែក្រុមអភិរក្សនិយមជឿថា ប្រទេសដែលមានការនវានុវត្តន៍ មានកម្តៅថ្ងៃល្អ និងមានខ្យល់នេះគួរតែមានមណ្ឌលថាមពលបៃតងមួយ។ របាយការណ៍របស់ក្រុមប្រឹក្សាអាកាសធាតុបានលើកឡើងថា ប្រសិនបើមិនមានសកម្មភាពកាន់តែរឹងមាំនោះទេ អូស្ត្រាលីនឹងមិនអាច «ធ្វើសកម្មភាពឱ្យស្រប» ជាមួយនឹងគោលដៅនៃកិច្ចព្រមព្រៀងទីក្រុងប៉ារីសដែលជាអនុសញ្ញាអន្តរជាតិមានអានុភាពផ្លូវច្បាប់មួយលើការប្រែប្រួលអាកាសធាតុនោះបានទេ។ កាលពីខែតុលាកន្លងទៅ ការស៊ើបអង្កេតផ្លូវការមួយលើភ្លើងឆេះព្រៃ Black Summer បានព្រមានថា នៅពេលអនាគត អូស្ត្រាលីអាចប្រឈមមុខនឹង «គ្រោះមហន្តរាយរួមគ្នា» ពោលគឺភ្លើងឆេះព្រៃ គ្រោះទឹកជំនន់ និងខ្យល់ព្យុះ អាចនឹងកើតឡើងនៅពេលស្របគ្នា ឬភ្លាមៗបន្តបន្ទាប់ពីគ្នា៕